**Informatīvais ziņojums** **„Par Eiropas Savienības neformālo un apvienoto Transporta, telekomunikāciju un enerģētikas Ministru padomi 2017.gada 20./21.septembrī”**

2017. gada 20./21. septembrī Tallinā notiks Eiropas Savienības neformālā un apvienotā Transporta, telekomunikāciju un enerģētikas Ministru padomes sanāksme.

2017. gada 20. septembrī ir plānota kopīga par transporta un enerģētikas sektoru atbildīgo ministru sesija, lai diskutētu par Eiropas Enerģētikas Savienību un Eiropas vienoto transporta telpu. Šī jautājuma aktualitāte ir pamatojama ar to, ka Eiropas Komisija ir aktivizējusi diskusiju par Eiropas Savienības nākotni un viens no šīs diskusijas aspektiem ir finansējums un tā prioritātes nākamajā Eiropas Savienības daudzgadu budžeta ietvarā (turpmāk tekstā – MFF pēc 2020. gada). Līdz ar to Igaunijas Prezidentūra uzskata, ka sektorālās vajadzības ir jāņem vērā, izstrādājot priekšlikumu par MFF pēc 2020.gada. Līdz ar to ministri tiek aicināti diskutēt par Eiropas Savienojuma instrumenta (turpmāk tekstā – CEF) lomu transporta un enerģētikas infrastruktūras projektu finansēšanā. Tāpat ministri tiek aicināti, ņemot vērā savu pieredzi, sniegt savu nākotnes redzējumu par projektu veidiem, uz kādiem būtu jākoncentrē Eiropas Savienības finansējums (piemēram, finanšu instrumenti, granti, blendings jeb finansējuma veidu apvienošana) šajos sektoros. Tāpat vai ir nepieciešams vienkāršotāks regulējošais ietvars, lai veicinātu sinerģiju starp visu CEF sektoru projektiem.

Latvija diskusijās uzsvērs, ka CEF gan transporta, gan enerģētikas jomā līdz šim sevi pierādījis kā veiksmīgs instruments. Transporta jomā šī instrumenta mērķis ir attīstīt transporta savienojumus, īpaši attiecībā uz pārrobežu aspektiem, lai novērstu šķēršļus un veicinātu Eiropas Savienības iekšējā tirgus funkcionēšanu. Savukārt, enerģētikas jomā CEF instruments sniedz nenoliedzamu ieguldījumu enerģētikas infrastruktūras attīstībai un energoapgādes drošuma stiprināšanai. Latvija īpaši uzsvērs projekta Rail Baltica nozīmi.

Latvija uzskata, ka ir nepieciešams ņemt vērā nākotnes izaicinājumus, lai veicinātu transporta sektora dekarbonizāciju un digitalizāciju. Tāpat arī enerģētikas sektors saskarsies ar nākotnes izaicinājumiem pēc 2020.gada (*Baltijas valstu elektrotīklu sinhronizācija ar Eiropas tīkliem; reģionālā gāzes tirgus izveide; 2030.gada enerģētikas un klimata mērķi*). Papildus, enerģētikas projekti balstīti uz piegādes drošuma palielināšanu, un tiem nav komerciāla rakstura. Līdz ar to gan transporta, gan enerģētikas sektoros grantu nepieciešamība projektu īstenošanai pēc 2020. gada joprojām būs aktuāla.

Pēc apvienotās sesijas turpināsies transporta ministru sanāksme, kas tiks veltīta diskusijām par aviācijas savienojamību. Šīs tēmas izvēle ir saistīta ar to, ka Eiropa savienojamība ir pati būtiskākā prioritāte Eiropas Savienības transporta politikā, ņemot vērā, ka savienojamībai ir tieša ietekme uz pasažieriem, biznesa vidi un sociālo kohēziju. Pētījumi liecina, ka Eiropas gaisa satiksmes savienojamības palielinājums pozitīvā un tiešā veidā attiecas uz IKP pieaugumu. Eiropas Komisija šī gada vasaras sākumā nāca klajā ar Eiropas Aviācijas stratēģiju, kurā tā ir nodefinējusi konkrētus jautājumus un prioritātes aviācijas sektorā. Līdz ar to ir nepieciešams fokusēties uz to, lai tiktu sagatavota labāka likumdošanas vide, kuras ietvaros gaisa pārvadātāji un lidostas var saglabāt ilgtspējīgu izaugsmi, vienlaikus ļaujot tām sasniegt savas vietējās sabiedrības vajadzības. Šajā kontekstā Eiropas Komisija un Eiropas Aeronavigācijas drošības organizācija ***(****Eirokontroles****)*** kopīgi ir strādājušas Savienojamības indeksu. Neformālās ministru padomes ietvaros tiks prezentēts šis indekss. Ņemot vērā minēto, ministri tiek aicināti paust viedokli par to, kā šis Savienojamības indekss varētu tikt izmantots Eiropas Savienības politikas veidošanā, kā arī kādi pasākumi būtu veicami (gan nacionālajā, gan Eiropas Savienības līmenī), lai uzlabotu savienojamību, ņemot vērā multimodālo pieeju transportam (regulējušie un neregulējošie pasākumi).

Latvija diskusijā uzsvērs, ka aviācijas savienojamība un tās uzlabošana ir ļoti svarīgs ekonomiskās attīstības faktors un īpaši svarīgs tas ir periferiālām Eiropas Savienības valstīm. Latvija novērtē, ka pirmo reizi ir mēģināts definēt savienojamību kā jēdzienu kvantitatīvi. Četru izvēlēto kritēriju kombinācija – 1)vienā dienā pieejamie savienojumi, 2) ceļojuma kopējais laiks, 3)iedzīvotāju skaits, kam pieejams konkrētais pakalpojums, 4)iespējamo (alternatīvo) maršrutu skaits, var izrādīties efektīvs un noderīgs instruments, lai lemtu par konkrētiem infrastruktūras attīstības jautājumiem. Tajā pašā laikā, ņemot vērā ierobežoto pieredzi šāda instrumenta lietošanā, kā arī lēmumu, kas saistīti ar infrastruktūras attīstību nozīmīgumu nacionālajām ekonomikām, būtu svarīgi šādam kombinētam faktoram bez rūpīgas praktiskas pārbaudes priekšlaicīgi nepiešķirt pārāk lielu vai pat kritisku svaru lēmuma pieņemšanas procesā.

2017. gada 21.septembra sesijā transporta ministri diskutēs par investīcijām tieši transporta sektorā pēc 2020.gada. Igaunijas Prezidentūra uzsver, ka ir ļoti būtiski, ka Eiropas Komisija, strādājot pie MFF pēc 2020.gada sadzird transporta ministru viedokli un redzējumu. Tiek uzsvērts, ka ir nepieciešams turpināt būvēt veiksmīgu Eiropas Savienības investīciju politiku transporta sektorā, ko apstiprina ievērojami lielais pieteikumus skaits CEF izsludinātajiem pieteikumiem, t.sk. attiecībā uz *blendinga* projektiem. Igaunijas Prezidentūra uzskata, ka ir nepieciešams izveidot spēcīgu un ilgtermiņa investīciju politiku transporta sektorā, kas ir balstīta uz TEN-T ietvaru un tās prioritātēm. Līdz ar to ministru debatēs būtu jāfokusējas gan uz politikas prioritātēm gan uz investīciju vajadzībām nākotnē. Šī diskusija sniegs arī ievērojamu ieguldījumu Padomes Secinājumos par TEN-T ieviešanu un CEF Transporta sadaļu, ko Igaunijas Prezidentūra plāno virzīt apstiprināšanai 2017. gada 5. decembra Transporta, telekomunikāciju un enerģētikas Ministru padomes sanāksmē.

Ņemot vērā minēto, ministri tiek aicināti paust viedokli par dažādiem jautājumiem, t.sk. kādiem projektiem būtu nepieciešami Eiropas Savienības granti, un kuri projekti ir vairāk piemēroti finanšu instrumentiem un *blendingam*, ar skatu uz MFF pēc 2020. gada , kā arī vai CEF loma būtu jāpastiprina, paredzot to kā galveno Eiropas Savienības infrastruktūras investīciju instrumentu.

Latvija diskusijās uzsvērs CEF instrumenta grantu nozīmi arī pēc 2020.gada transporta finansēšanas jomā, ņemot vērā, ka ne visi projekti ir piemēroti finanšu instrumentu izmantošanai. Līdz ar to ir virkne projektu, kuriem nav piešķirts granta finansējums, bet kuriem ir augsta Eiropas Savienības pievienotā vērtība, lai sniegtu ieguldījumu ekonomiskajā, sociālajā un teritoriālajā kohēzijā. Latvija atzīmēs, ka finanšu instrumentu izmantošana ir jāievieš pakāpeniski, ņemot vērā pakāpenisko tirgus spēju pieņemt šādu finansēšanas veidu. Turklāt, ir jāveic rūpīga analīze pa sektoriem un reģioniem, kā arī par valstu investīciju vides kapacitāti. CEF instruments nodrošina efektīvu un savstarpēji savietojamu trans-Eiropas tīklu transporta, enerģētikas un digitālajā jomā.

Iesniedzējs: Satiksmes ministrs U.Augulis

Vizē: valsts sekretārs K.Ozoliņš

15.09.2017. 15:15

922 vārdi

Elīna Šimiņa – Neverovska 67028254

elina.simina@sam.gov.lv